Dzelzs Vilks

**Dzelzs Vilks** ir latviešu rokgrupa, kura izveidota 1991. gadā Mālpilī. Grupa pārsvarā spēlē alternatīvo roku, gotisko roku un poproku, taču ir izdevuši arī albumus folkroka stilā. "Dzelzs Vilks" saņēmuši septiņas Latvijas Mūzikas ierakstu gada balvas par labāko rokmūzikas albumu un dziesmu, kā arī par labāko tautas mūzikas albumu. 2025. gadā grupa saņēmusi "Gamma" balvu kategorijā "Gada mākslinieks roka žanrā". Grupu dibinājis tās solists, ģitārists un dziesmu autors Juris Kaukulis. Grupas pašreizējā sastāvā muzicē Juris Kaukulis, Kaspars Tobis (sintezatori), Kārlis Alviķis (bass) un Mārtiņš Linde (bungas).

## Biogrāfija
Deviņdesmitajos gados "Dzelzs Vilks" bija viena no latviešu pagrīdes alternatīvās mūzikas grupām, kas plašākai publikai nebija pazīstama. Šajā laika posmā tika izdoti divi albumi — 1995. gadā "Mirušās kaijas", kas ir nāves metāla stilā, savukārt 1998. gadā albumā "Palodze" šāds mūzikas stils tiek ieturēts tikai dažām dziesmām. Līdz ar to grupa vēlāk pievēršas poproka stilam.

Par grupas izrāviena brīdi var uzskatīt 2001. gadu, kad tika izdots albums "Lai arī tu būtu ar mani". Albums tika nominēts Gada balvai kā gada labākais roka albums, savukārt dziesma "Vēlreiz" tika izvirzīta nominācijā labākā roka dziesma. Dziesmai "Vienas nakts meitene" tika uzņemts arī videoklips.

2003. gadā klajā nāca ceturtais albums "Ļauj man tevi", kas guva vēl lielākus panākumus nekā iepriekšējais. Arī šis albums tika nominēts Gada balvai kā labākais roka albums, savukārt dziesmas "Ļauj man tevi" un "Kāds ir tavs vārds" tika izvirzītas labākās dziesmas titulam. Labus panākumus radio staciju topos guva arī citas šī albuma dziesmas: "Pret sienu", "Pilsēta naktī", kā arī Zigmara Liepiņa "Tā es mīlu".

2004. gada nogalē tika izdots nākamais albums "Manās mājās sieviešu nav", kas tika atzīts par 2004. gada labāko rokmūzikas albumu Latvijā. Šī albuma vadošā dziesma "Tev oranži mati" uzvarēja Gada balvā nominācijā labākā roka dziesma, kā arī kļuva par pirmo un pagaidām vienīgo grupas nr. 1 dziesmu Latvijas Mūzikas topā. Arī nākamais šī albuma radiosingls "Skaiti līdz trīs" guva labus panākumus topos.

Turpinājumā "Dzelzs Vilks" nodevās muzikālajiem eksperimentiem, 2005. gadā izdodot folkroka albumu "Kur vakara zvaigzne lec", kas tika izvirzīts Gada balvai kā labākais mūsdienu tautas mūzikas albums. Eksperimenti turpinājās un 2006. gadā klajā nāca grupas pirmais instrumentālās mūzikas albums "Kad pūcei aste ziedēs", kura dziesmas tika rakstītas deju izrādei "Kad pūcei aste ziedēs jeb halucinogēnās dejas". 2006. gada otrajā pusē "Dzelzs Vilks" sāka darbu pie astotā albuma. Jaunais albums "Sārtā rītausma" klajā nāca 2007. gada martā.

2008. gadā "Dzelzs Vilks" laida klajā vēl vienu latviešu folkloras iedvesmotu albumu 'Uijā uijā nikni vilki". Tas ieguva Latvijas Mūzikas ierakstu gada balva kā gada labākais Tautas mūzikas albums. Dziesma "Uijā uijā nikni vilki" kļuva par vienu no visu laiku populārākajām "Dzelzs Vilks" dziesmām.

2009. gadā grupa piedalījās Dailes teātra izrādē "Tas trakais, trakais Harijs" (režisors Dž. Dž. Džilindžers) un papildinātu izrādes skaņu celiņu izdeva albumā "Dzelzs vilka teātris". Albumā piedalās arī Dailes teātra aktieris Harijs Spanovskis.

Nākamais "Dzelzs vilks" albums "Dzīvnieks pilsētā" iznāca 2011. gadā un ieguva Latvijas Mūzikas ierakstu gada balva kā labākais roka albums. Albuma singli "Viņa grib tik daudz", "Sveši".

14. "Dzelzs vilks" studijas albums "Perfekta rītdiena" nāca klajā 2015. gada 3. decembrī. Tā pirmais singls "Tu vilki nakti" vairākas nedēļas atradās Radio SWH TOP20 1. vietā. Dziesma iekļuva dziesmu aptaujas Muzikālā Banka finālā. Albums "Perfekta rītdiena" saņēma balvu Zelta Mikrofons 2016 kategorijā "Labākais roka vai metāla albums".

2016. un 2017. gadā "Dzelzs Vilks" svinēja grupas 25. gadskārtu un 2016. gadā izdeva grupas vēsturē pirmo labāko dziesmu izlasi 2 CD albumu — "Dziesmas pilnmēness naktī. 1/4 gadsimta izlase". Tajā iekļautas 25 dziesmas, tostarp iepriekš izdotie singli "Balerīna", "Oranži mati", kā arī iepriekš CD formātā neizdoto dziesmu "Ja būtu man spārni". Izlasē iekļauta arī viena jauna dziesma — singls "Bīstami vārdi", kas pazīstama arī kā TV3 sēriju filmas Šķiršanās formula tituldziesma.

2019. gada februārī "Dzelzs vilks" izdeva singlu "Tās vēl nav beigas", dziesma skanēja arī Andreja Ēķa filmā "Klases salidojums", kurā vienā no galvenajām lomām filmējies arī Juris Kaukulis. "Tās vēl nav beigas" nokļūst Radio SWH TOP 1. pozīcijā. Dziesmai tapa videoklips (režisors Ritvars Bluka), kurā filmējās arī jaunā zvaigzne Patrisha.

2022. gada decembrī "Dzelzs vilks" izdeva grupas 15. studijas albumu "Jauni", kas nominēts Latvijas mūzikas ierakstu gada balvai "Zelta mikrofons" kategorijā "Labākais roka vai metāla mūzikas albums". Albuma singls Tu negaidīji rītu kļuva par 2023. gada janvāra Latvijas raidstaciju spēlētāko dziesmu.

2023. gadā grupa dodas plašā Latvijas koncertturnejā "Jauni 30", atzīmējot grupas 30. jubileju. 

2024. gadā "Dzelzs vilks" izdeva kaverversiju Jāņa Groduma un Aivara Neibarta dziesmai "Ziņģe par bailēm", ko atskaņoja arī 3. Lielajā koncertā Mežaparka Lielajā estrādē. 2024. gada novembrī iznāca singls un videoklips "Viltus trauksme", iekļūstot Latvijas raidstaciju topos.

2025. gadā "Dzelzs Vilks" saņem Latvijas mūsdienu mūzikas augstāko apbalvojumu "Gamma" kategorijā "Gada roka mākslinieks". Grupa sadarbībā ar biedrību "Dauna sindroms Latvija" izdod dziesmu un videoklipu "Nepārtraukta līnija", lai pievērstu uzmanību cilvēkiem ar Dauna sindromu. "Nepārtraukta līnija" iekļūst dziesmu aptaujas "Muzikālā banka" 2025. gada top 25. 

2026. gadā "Dzelzs vilks" saņem nomināciju "Gamma" balvai kategorijā "Gada roka mākslinieks". 

## Diskogrāfija
thumb|Grupas jaunākais dalībnieks Kārlis Alviķis
* *[[Mirušās kaijas]]* (1995)
* *[[Palodze (albums)|Palodze]]* (1998)
* *[[Lai arī tu būtu ar mani]]* (2001)
* *[[Ļauj man tevi]]* (2003)
* *[[Manās mājās sieviešu nav]]* (2004)
* *[[Kur vakara zvaigzne lec]]* (2005)
* *[[Kad pūcei aste ziedēs]]* (2006)
* *[[Sārtā rītausma]]* (2007)
* *[[Uijā uijā nikni vilki]]* (2008)
* *[[Dzelzs vilka teātris]]* (2009)
* Borsh (2010)
* *[[Dzīvnieks pilsētā]]* (2011)
* *[[Kālabad]]* (2014)
* *[[Perfekta rītdiena]]* (2015)
* *[[Dziesmas pilnmēness naktī. 1/4 gadsimta izlase]]* (2016)
* *[[Jauni]]* (2022)

## Atsauces

## Ārējās saites
* draugiem.lv mūzikas sadaļas lapa
*